Imtella' Jannar 10, 2021 - Aġġornata 10 Ta' Jannar, 2021 11:44am L-awtoritajiet tal-Indoneżja qalu li indentifikaw is-sit fejn huwa maħsub li ġġarraf l-ajruplan ta' Sriwijaya Air li għeb ilbieraħ b'62 persuna abbord. L-awtoritajiet ħabbru li nqabdu sinjali minn żewġ postijiet fil-baħar li x'aktarx ġejjin mill-kaxxa s-sewda. Iktar minn 10 vapuri bl-għaddasa tal-qawwa marittima ntbagħtu fil-post biex ifittxu t-tiġrif. L-awtoritajiet qalu li s'issa rċevew żewġ boroż mill-operazzjoni tat-tiftix u salvataġġ; waħda b'oġġetti li x'aktarx huma tal-passiġġiera u oħra b'partijiet minn katavri. L-ajruplan Boeing 737 għeb ftit wara li telaq minn Jakarta, bl-awtoritajiet jgħidu li ma bagħat l-ebda sejħa għall-għajnuna. Huwa mifhum li l-ajruplan waqa' mat-3,000 metru f'inqas minn minuta. Sajjieda qalu li raw l-ajruplan jaqa' u jiġġarraf fil-baħar mhux wisq bogħod minnhom, u li semgħu minn tal-anqas splużjoni waħda. Għadd ta' sajjieda sabu wkoll oġġetti mifhuma li ġejjin mill-ajruplan u għaddewhom lill-awtoritajiet (ritratt). Jgħib ajruplan li telaq minn Jakarta b'aktar minn 60 passiġġier abbord